نظرية مؤامرة النظام العالمى الجديد

**نظرية مؤامرة النظام العالمى الجديد** هى نظرية مؤامرة بتدعى وجود نظام عالمى بتقوده حكومه عالميه ديكتاتوريه سريه بتحكم العالم بشكل خفى.

على مدى عقود ارتبط مصطلح النظام العالمى الجديد بصور مرعبة مختلفه زى برامج تقليل عدد السكان قسرا ووجود طبقة حاكمه سريه من كائنات زاحفه ووجود نخب عالميه عايزه تنفذ مهام شيطانيه لتحقيق نهاية العالم.

الموضوع المشترك فى نظريات المؤامرة عن النظام العالمى الجديد هو إن فيه نخبه سريه قويه عندها أجنده عالميه، وبتتآمر علشان تحكم العالم فى الاخر من خلال حكومه عالميه استبداديه، تحل محل الدول القوميه. وكمان بيقولوا إن فيه بروباجندا ضخمه بتروج لفكرتهم، وبتصور إنشاء النظام العالمى الجديد كأنه نتيجه طبيعيه لتقدم التاريخ.

وعلى الأساس ده، فيه ناس بتزعم إن شخصيات تاريخيه ومعاصره مؤثره كتير جزء من جماعه وعصابه بتشتغل من خلال منظمات سريه، علشان ترتب أحداث سياسيه واقتصاديه مهمه. الأحداث دى ممكن تبقى بتسبب خلق أزمات كبيره، لحد دفع سياسات مثيره للجدل، سواء على المستوى المحلى أو الدولى، كخطوات ضمن خطه مستمره للسيطره على العالم.

قبل أوائل التسعينات، نظريات المؤامره عن النظام العالمى الجديد كانت منتشره بس فى ثقافتين مضادتين فى أمريكا هما تيار اليمين المتشدد، وتيار جزء من المسيحيه الأصوليه اللى مهتم بفكرة ظهور المسيح الدجال فى اخر الزمان.

وبحسب بعض المشككين زى مايكل باركون وشيب بيرلت، النظريات دى مفضلتش محصوره فى الفئات دى بس، لكن انتشرت ودخلت فى الثقافه الشعبيه. وده خلى فى فترة من أواخر القرن العشرين وبدايه القرن الواحد والعشرين فى أمريكا، ناس كتير بقت تستعد فعلا لسيناريوهات نهاية العالم.

والعلماء السياسيين شايفين إن الهلع الجماعى حول النظريات دى ممكن يبقى ليه تأثيرات خطيره على الحياه السياسيه فى أمريكا، زى زيادة الارهاب الفردى (الذئاب المنفرده) أو صعود شخصيات متطرفه للسلطه.

## تاريخ
فى القرن العشرين، شخصيات سياسيه زى وودرو ويلسون وونستون تشرشل كانوا بيستخدموا مصطلح النظام العالمى الجديد عشان يشيروا لمرحله جديده فى التاريخ، فيها تغييرات كبيره فى الفكر السياسى العالمى وتوازن القوى، خصوصا بعد الحرب العالمية الاولى والحرب العالمية التانيه.

فى الفترة اللى بين الحربين العالميتين الاولى والتانيه وبعد الحرب العالميه التانيه، كان فيه أمل إن العالم يقدر يطبق أفكار مثاليه زى التعاون الدولى لحل مشاكل العالم اللى دوله واحده متقدرش تحلها لوحدها، مع الحفاظ على حق الشعوب فى تقرير مصيرها.

الأفكار دى ظهرت فى إنشاء منظمات دوليه زى عصبه الأمم سنة 1920 والأمم المتحده سنة 1945 وحلف شمال الأطلسى سنة 1949 وكمان أنظمه اقتصاديه عالميه زى نظام بريتون وودز واتفاقية الجات.

كل ده كان هدفه يحافظ على توازن القوى ويمنع حصول حرب عالميه جديده.

بس فى نفس الوقت، الأفكار دى اتعرضت لانتقادات من القوميين الأمريكيين والمحافظين، خصوصا من التلاتينات وما بعدها.

الفكره المنتشره إن فيه نخبه سريه بتخطط لنظام عالمى جديد بدأت تظهر بقوه فى الخطاب السياسى الأمريكى فى أوائل التسعينات، بعد نهاية الحرب البارده وسقوط الاتحاد السوفيتى.

فى سنة 1989، عالم السياسه فرانسيس فوكوياما قال فكرة نهاية التاريخ، وده معناه إن الديمقراطيه الليبراليه كسبت، ومفيش صراعات كبيره تانى هتغير مسار التاريخ.

كمان الرئيس الامريكى جورج بوش الاب استخدم تعبير النظام العالمى الجديد فى خطاب مهم سنة 1991 أثناء حرب الخليج التانيه، وقال إن العالم ممكن يتوحد حول أهداف زى السلام والأمن والحريه وسيادة القانون.

لكن بعد كده، ناس كتير خصوصا من التيارات الإنجيليه واليمين المتطرف فى أمريكا، بدأوا يشوفوا المصطلح ده كدليل على وجود مؤامره، وإن فيه محاوله لإنشاء حكومه عالميه تقضى على الحريات.

منظمات زى جمعية جون بيرش كانت من زمان بتحذر من فكرة النظام العالمي الجديد، وكانت شايفاه مشروع شيوعى للسيطره على العالم.

بس بعد انهيار الاتحاد السوفيتى، الفكرة دى اتغيرت، وبقى التركيز على إن المؤامره جايه من جوا أمريكا نفسها مش من برا.

عالم الاتصال تشارلز ستيوارت شرح إن التغير ده سهل، لأنهم كانوا شايفين من زمان إن الشيوعيه مجرد جزء من مؤامره أكبر هدفها توسيع سلطة الحكومة والعولمه.

وكمان مايكل باركون قال إن الفكره انتشرت وسط البروتستانت الانجيليين، خصوصا لأنهم كانوا متوقعين صراعات عالميه كبيره فى اخر الزمان، فلما الواقع اتغير، نظرية النظام العالمى الجديد جت كبديل يفسر اللى بيحصل.

وفى الاخر، بسبب انتشار نظريات المؤامره حول المصطلح، السياسيين الأمريكيين بدأوا يقللوا استخدام مصطلح النظام العالمى الجديد.

## استعمال
من سنة 1991، أعلنت جمعية جون بيرش إن العولمه وإزالة الحواجز التجاريه من خلال الجات ونافتا وغيرها من الاتفاقيات دى خطوات ناحية نظام عالمى جديد، واللى فى رأيهم هيوصل إن الجيش الأمريكى يُستخدم بس علشان يقمع أى مقاومه لحكومه عالميه كبيره. وكمان شايفين إن قوات قوات حفظ السلام التابعه للأمم المتحده مجرد تدريب أو تمهيد للشيء ده.

رئيس الجمعيه جون مكمانوس قال سنة 1995 إن الهدف هو تدمير السياده الوطنيه عن طريق الاقتصاد، وإن لو ده متوقفش، النظام العالمى الجديد هيظهر والحريه هتبقى مجرد ذكرى.

الصحفى ويليام ستيل نشر نسخه من نظرية مؤامره بتقول إن ادم وايسهاوبت مؤسس المتنورين كان مدعوم من عائلة روتشيلد، وإن جمعيات زى الماسونيه كانت مجرد غطاء، وإنهم كانوا ورا أحداث زى الثوره الفرنسيه. وحسب الكلام ده، دلوقتي بيستخدموا منظمات زى مجلس العلاقات الخارجيه.

الواعظ المسيحى تيكسى مارس شاف الموضوع بشكل دينى، وقال إن المتنورين دول ضد المسيح، وإنهم هيحكموا العالم فى نهاية الزمن.

أما الكاتب جون كولمان فادعى إن فيه لجنة من 300 شخص هى اللي بتحكم العالم، وبتضم جماعات زى مجموعة بلدربيرج وغيرها، واعتبر إن النظام العالمى الجديد هو حكم المسيح الدجال.

في 1991، مذيع الراديو ميلتون ويليام كوبر قدم نظرية أعقد، قال فيها إن حتى كائنات فضائيه ليها دور، وإن فى خطة لتقليل عدد سكان العالم والتحكم الكامل فيه.

النظريات دى انتشرت بشكل كبير وسط جماعات يمينيه متطرفه فى أمريكا، واللى بدأت تشكك فى شرعية الحكومه، وتربط كل شيء بمؤامرة النظام العالمى الجديد، ووصل الموضوع لحد أعمال عنف زى تفجير مدينة أوكلاهوما اللى نفذه تيموثى ماكفى وتيرى نيكولز.

سياسيين زي بات بوكانان استخدموا المصطلح بشكل سياسى، واعتبروه رمز لكل حاجة سلبيه زى العولمه والهجره وقوانين السلاح.

وكمان شخصيات إعلامية زى أليكس جونز ربطت بين النظام العالمى الجديد وأحداث زى هجمات 11 سبتمبر، وقالوا إنها جزء من خطه أكبر للسيطره على العالم.

وفي نظريات أغرب، زي نظرية قالها ديفيد ايك، اللى بيقول فيها إن فيه كائنات زاحفه فضائيه بتتحكم فى العالم وعايزه تعمل نظام عالمى جديد.

المصطلح مش بس عند اليمين السياسى، ده كمان استخدم عند اليسار السياسى. المفكر نعوم تشومسكى قال بعد حرب الخليج إن العالم دخل فعلا فى نظام عالمى جديد بقيادة أمريكا، اللى عندها تفوق عسكرى واضح وبتستخدمه لمصلحتها.

تشومسكى شاف إن النظام ده معناه هيمنه أمريكيه وعولمه اقتصاديه بتزود الفجوه بين الأغنياء والفقراء.

لكن مش كل الناس اتفقت معاه، زى دانيال بايبس اللي اعتبر كلامه نوع من نظرية مؤامره، فى حين ناس تانية دافعت عنه وقالت إنه نقد سياسى عادى.

وكمان حصل إن اليمين واليسار هما الاتنين استخدموا نفس المصطلح فى احتجاجات ضد العولمه، زى اللى حصل فى مؤتمر منظمة التجاره العالميه فى سياتل سنة 1999.

## نظريات المؤامرة
يوجد العديد من نظريات المؤامره اللى يتم من خلالها النظر الى مفهوم النظام العالمى الجديد ومن ابرز نظريات المؤامره دى زى نظريات المؤامره المتعلقه بالماسونيه والمتنورين وبروتوكولات حكماء صهيون وحركة العصر الجديد.

## شوف كمان
* النظام العالمى الجديد

## لينكات برانيه

 
## مصادر


تصنيف:نظرية مؤامره
تصنيف:النظام العالمى الجديد